Video: Trok bots teen huis | Maroela Media
Twee mans het verskeie beserings opgedoen nadat die swaarvoertuig waarin hulle gery het deur 'n besigheid se parkeerarea gebars en teen 'n huis in Weltevredenpark, Roodepoort in Gauteng, gebots het.
Werner Vermaak, 'n woordvoerder van ER24, sê die voorval het Woensdag omstreeks 10:00 naby die kruising van Springhaas- en JG Strijdomstraat plaasgevind.
"Dit is nog nie bekend wat die ongeluk veroorsaak het nie, maar volgens ooggetuies het die swaarvoertuig teen 'n afdraande op Golf Club Terrace afgery, voor dit die pad verlaat het," het Vermaak gesê. Die swaarvoertuig het 'n vrag bakstene vervoer.
"Die bestuurder en passasier was in die voorkant van die swaarvoertuig vasgekeer. Die brandweer moes hulle uit die wrak sny. Dit het omtrent 'n uur geneem om die mans uit die kajuit te bevry. Hulle is op die toneel gestabiliseer en na 'n nabygeleë hospitaal geneem," het Vermaak bygevoeg.